RESEP: Tuisgemaakte kraakbeskuitjies | Netwerk24
Deur Errieda du Toit 27 Januarie 2021 05:02
225 g steengemaalde koekmeel plus ekstra vir strooi
4 ml fyn sout
5 ml papawersaad of nigella-(kalonji) saad
10 ml sesamsaad
10 ml vinkel- of komynsaad, grofgemaal of gestamp
30 ml olie, plus ekstra om die deeg te bestryk
120 ml water, met 'n drukkie suurlemoensap
seesoutvlokkies vir oorstrooi
Meng die meel, bakpoeier, sout en speserye saam in 'n mengbak. Maak 'n holte in die meel en giet die water en olie in. Roer deur met 'n houtlepel en knie 'n bietjie in die mengbak totdat die meel behoorlik ingeknie is en 'n bol vorm.
Plaas die bol op 'n meelbestrooide oppervlak en knie sowat 25 keer liggies. Rol die deeg rofweg in 'n silindervorm, draai toe in kleefplastiek en laat rus 20 minute in die yskas, wat die deeg maklik hanteerbaar en elasties maak.
Voorverhit die oond tot 220 °C en plaas bakpapier in 'n groot bakplaat. Rol die deeg met jou handpalms in 'n wors van 30 cm lank, sny in 3 dele van 10 cm elk. Strooi meel liggies oor die werksvlak. Rol een stuk op 'n slag so dun as moontlik in 'n reghoek uit. Sny in stroke, en dan in kleiner reghoeke. Plaas versigtig op die bakplaat (jy kan dit na aan mekaar pak, want dit sprei nie uit nie).
Prik die deeg met 'n vurk eweredig op 'n paar plekke, smeer kwistig met olyfolie, strooi soutvlokkies oor en as jy wil ook sesam- of papawersaad.
Bak vir 8 tot 10 minute terwyl jy 'n oog daaroor hou. Laat afkoel op 'n draadrak.
Die deeg kan direk op die vel bakpapier uitgerol en gesny word; en die vel papier kan dan oorgelig word na die bakplaat.
Nie lus vir reghoeke sny nie? Sny kleiner stukkies van die wors af en rol elke stukkie uit in 'n vryvorm-kattong.